
JÕELÄHTME  VALLAVOLIKOGU	
O T S U S


Kostivere						                  12. november 2026 nr 


Kinnisasja omandamine (Kella tee 2 Kallavere küla)


Maardu linna omandisse kuulub Jõelähtme vallas asuv Kella tee 2 kinnistu (katastritunnusega 24501:001:1740, registriosa 23325050, 100% tootmismaa, pindalaga 268 m²). Kinnisasjal paikneb rajatis õlipüüdur (ehitisregistri kood 220799906), mis on kasutusest välja langenud. Kinnistusraamatu III ja IV jaoks kandeid koormatiste, kitsenduste ja hüpoteekide kohta ei ole.

Maardu linn tegi 02.11.2026 kirjaga nr 16.2-6/1774-2 ettepaneku, mille kohaselt on valmis võõrandama kõnealuse kinnisasja otsustuskorras Jõelähtme vallale 6600,00 (kuus tuhat kuussada) euro eest vastavalt kinnistu kohta koostatud eksperthinnangus leitud turuväärtusele.

Jõelähtme Vallavolikogu 12.09.2006 määruse nr 29 „Jõelähtme vallavara valitsemise kord“ § 7 lg 1 p 2 kohaselt otsustab kinnisasja omandamise vallavolikogu, kui tegemist ei ole transpordimaa sihtotstarbega kinnisasjaga, mille maksumus ei ületa 3200 eurot. Käesoleval juhul on tegemist 100% tootmismaa maaüksusega, seega on kinnisasja omandamise üle otsustamise pädevus Jõelähtme Vallavolikogul.

Kella tee 2 kinnisasi on vajalik EKORE OÜ tööprojekti nr PP-223/2022 „OÜ Loo Vesi ja AS Tallinna Vesi vaheliste mõõtepunktide rajamine“ alusel kavandatud veemõõdusõlme (EHR 221452047) ja reoveemõõdusõlme (EHR 221452048) rajamiseks. Mõõdusõlmed on ühisveevärgi ja ‑kanalisatsiooni osaks ning mõõdusõlmedega on lahendatud AS Tallinna Vesi ja OÜ Loo Vesi veevarustuse torustike ühendamine ning reoveekanalisatsiooni mõõtepunkti rajamine Rootsi-Kallavere teel. Projektiga kavandatud rajatiste ehitamiseks on väljastatud 06.09.2024 ehitusluba nr 2412271/06383, kuid seni ei ole mõõdusõlmede rajamiseks vajaliku maa-ala kasutuses kokkuleppeid sõlmitud.

Reovee- ja veemõõdusõlmede rajamine on avalikes huvides vajalik ühisveevärgi ja ‑kanalisatsiooni nõuetekohase, töökindla ning jätkusuutliku toimimise tagamiseks. Nimetatud rajatised võimaldavad mõõta ja kontrollida veevõrgus liikuvaid veekoguseid ning reovee vooluhulkasid, tuvastada võimalikke lekkeid ja veekadusid, jälgida süsteemi toimivust ning kavandada vajalikke hooldus- ja arendustöid. Seeläbi aitavad mõõdusõlmed kaasa veevarude säästlikule kasutamisele, reovee nõuetekohasele käitlemisele, keskkonnariskide vähendamisele ning ühisveevärgi ja -kanalisatsiooni teenuse kvaliteedi ja varustuskindluse tagamisele. 

Kõnealuste mõõdusõlmede asukoht on kokku lepitud Jõelähtme valla vee-ettevõtja OÜ Loo Vesi ja AS Tallinna Vesi vahel, kellele Jõelähtme valla territooriumilt kokku kogutavat reovett üle antakse. Jõelähtme vallal olemasolevaid munitsipaalmaid kõnealuses piirkonnas peale Rootsi-Kallavere tee ei ole ning kõnealune teemaa ei ole oma ulatuselt piisav, et ära mahutada vajalikud mõõdusõlmed ja tagada nende teenindamiseks vajalik vaba maa-ala. Seega on Kella tee 2 kinnisasja omandamine avalikes huvides vajalik ja põhjendatud. 

Võttes aluseks Jõelähtme Vallavolikogu 12.09.2006 määruse nr 29 „Jõelähtme vallavara valitsemise kord“ § 7 lg 1 p 2, Jõelähtme Vallavolikogu

o t s u s t a b:

1. Omandada Kallavere külas Kella tee 2 (katastritunnus 24501:001:1740, registriosa 23325050, 100% tootmismaa, pindala 268 m²) kinnisasi.
2. Omandada punktis 1 nimetatud kinnisasi järgmistel tingimustel:
2.1.  kinnisasja eest tasutav ostuhind 6600,00 (kuus tuhat kuussada) eurot;
2.2.  kinnisasja omandamisega seotud kulud (notari tasu ja riigilõiv) kannab Jõelähtme vald.
3. Otsus jõustub teatavakstegemisest.

